Den danske pædagogstuderende Malthe Thomsen har igen dansk jord under fødderne.

Kort før middag landede den unge mand i Københavns Lufthavn efter at have gennemgået fem måneders mareridt i New York.

Det var en tydeligt lettet Malthe Thomsen, som kom ud af gaten, hvor han mødte den danske presse.

Læs også : Malthe Thomsen på vej hjem: Det har været voldsomt

- Det er skønt at være hjemme, jeg har ikke sovet så meget, men det var en god rejse. Det er en lettelse at være hjemme igen. Jeg er velfornøjet og glæder mig til at få min kuffert og se dem, jeg ikke har set i 10 måneder. Jeg skal hjem og have ro på, og så skal vi ud og have lidt god mad, siger Malthe Thomsen til DR Nyheder i lufthavnen.

23-årige Malthe Thomsen var sigtet for at have forgrebet sig seksuelt på 13 børnehavebørn i den børnehave i New York, hvor han var praktikant.

Store omkostninger

Han blev anholdt og fængslet 27. juni, men sidste torsdag blev sagen droppet, og onsdag aften amerikanske tid steg Malthe Thomsen om bord på flyet til København.

Ud over de personlige omkostninger har sagen også været dyr for familien. En støttegruppe på Facebook har indsamlet mere end en halv million kroner siden juli, men familien mangler fortsat mange penge til at finansiere sagsomkostningerne i New York.

Læs også : TIDSLINJE Få et overblik over Malthe Thomsen-sagen dag for dag

- Vi lægger sag an, men hvornår ved vi ikke. Mine forældres økonomi har fået et knæk, derfor vil vi også lægge sag an. Beløbet, vi kan få ud af det, har jeg ikke styr på, det vigtige er, at vi får retfærdighed, siger Malthe Thomsen.

Ifølge Malthe Thomsens mor, Birgitte Thomsen, har familien brugt mellem 1.2 og 1.5 millioner kroner på sagen.

Skulle have hovedet med

De seneste dage har den 23-årige pædagogstuderende brugt på at få sagt ordentligt farvel til de mennesker, han har mødt under sig ophold i USA, fortæller Birgitte Thomsen.

- Det var vigtigt, at vi ikke bare forlod New York med det samme. Malthe skulle lige have lov til at have sit hoved med. Han har været ude og få nogle øl med sine venner, lærerne fra skolen og sin vejleder for at få det hele snakket igennem, siger Birgitte Thomsen.

http://mu.net.dr.dk/admin/programcard/get/?id=urn:dr:mu:programcard:546d85306187a20e148feca6

Malthe Thomsen begyndte sit praktikophold i børnehaven på Manhattan i New York i februar.